**NOTEIKUMI**

Liepājā

|  |  |  |
| --- | --- | --- |
|  2024. gada 14. novembrī |  Nr.7 (prot. Nr.11, 12.§) |   |
| Kārtība, kādā piešķir pašvaldības  dotāciju kapitālsabiedrībām  |
|  | Izdoti saskaņā ar Valsts pārvaldes iekārtas 72. panta pirmās daļas 2. punktu, 73. panta pirmās daļas 4. punktu un Pašvaldību likuma 50. panta pirmo daļu |

# 1. Vispārīgie jautājumi

1. Noteikumi nosaka kārtību, kādā Liepājas valstspilsētas pašvaldība (turpmāk – pašvaldība) no pašvaldības budžeta finanšu līdzekļiem ikgadēju maksājumu veidā var piešķirt kapitālsabiedrībām dotāciju, to darbības nodrošināšanai, kā arī nosaka dotācijas pieprasīšanas kārtību.

**2. Kapitālsabiedrība** – sabiedrība ar ierobežotu atbildību, kurā pašvaldībai pieder kapitāla daļas un kura saskaņā ar tās dibināšanas dokumentu vai uz atsevišķa tiesību aktu vai līguma pamata, veic no pašvaldības autonomajām funkcijām izrietošus uzdevumus, ražo preces vai sniedz pakalpojumus.

**3. Dotācija** –pašvaldības budžeta līdzekļu piešķīrums kapitālsabiedrības izdevumu segšanai. Par dotāciju šo noteikumu izpratnē nav uzskatāms tāds naudas līdzekļu piešķīrums, kas atbilstoši normatīvajiem aktiem valsts atbalsta kontroles jomā kvalificējams kā valsts atbalsts, kā arī maksājumi, ko kapitālsabiedrība saņem no pašvaldības uz citu tiesisku darījumu pamata.

**4. Atbildīgā iestāde** *–* pašvaldības institūcija, kura saskaņā ar tās nolikumu atbildīga par nozari, kurā darbojas un pakalpojumus sniedz kapitālsabiedrība.Atbildīgā iestāde šo noteikumu izpratnē ir arī atbildīgā amatpersona.

**5. Atbildīgā amatpersona** –pašvaldības amatpersona/darbinieks, kurš saskaņā ar pašvaldības nolikumu, Liepājas Centrālās administrācijas nolikumu vai cita dokumenta pamata ir atbildīgs par nozari, kurā darbojas vai pakalpojumus sniedz kapitālsabiedrība, ja attiecīgā nozare neietilpst kādas pašvaldības institūcijas kompetencē un tai nav atbildīgās iestādes. Atbildīgajā amatpersona veic tādas pašas funkcijas un pienākumus, kā atbildīgā iestāde.

6. Dotācija izlietojama izdevumu, kas nesaraujami saistīti ar pakalpojumu sniegšanu, segšanai (tajā skaitā, bet ne tikai – pašvaldības nekustama īpašuma uzturēšanai, pārvaldīšanai, apsaimniekošanai; mantas (kustamas, nekustamas) iegādei; kapitālsabiedrības darbības nodrošināšanai nepieciešamo resursu iegādei; darbaspēka izmaksām (ieskaitot uz tām attiecināmos nodokļus); citu izdevumu segšanai, ja tie objektīvi nepieciešami pakalpojuma sniegšanai un dotācijas nesaņemšanas gadījumā pastāv risks, ka pakalpojuma nepārtrauktu, netraucētu un kvalitatīvu sniegšanu nav iespējams nodrošināt (turpmāk – izdevumi).

7. Dotāciju nav pieļaujams izmantot ar pašvaldības autonomo funkciju nesaistītu kapitālsabiedrības pakalpojumu sniegšanai, ja šie pakalpojumi netiek sniegti papildinošās saimnieciskās darbības ietvaros vai kā papildpakalpojumi Eiropas Komisijas paziņojuma par Līguma par Eiropas Savienības darbību 107. panta 1. punktā minēto valsts atbalsta jēdzienu (2016/C 262/01) izpratnē.

8. Noteikumi negarantē kapitālsabiedrībai tiesības saņemt ikgadēju dotāciju.

9. Pašvaldības izpilddirektors, pamatojoties uz šiem noteikumiem, jebkurā brīdī ir tiesīgs izdot rīkojumus, instrukcijas, pieņemt lēmumus un citus tiesību aktus šo noteikumu izpildei un piemērošanai.

# II. Dotācijas pieprasīšanas un piešķiršanas kārtība

10. Kapitālsabiedrība dotācijas pieprasījumu veic, plānojot un iesniedzot atbildīgajai iestādei budžeta projektu, kas izstrādājams Liepājas valstspilsētas pašvaldības Budžeta komisijas (turpmāk – Budžeta komisija) apstiprinātajos ikgadējos metodiskos norādījumos noteiktajā kārtībā.

11. Kapitālsabiedrība budžeta projektu izstrādā un iesniedz, ievērojot Budžeta komisijas metodiskajos norādījumos noteikto laika grafiku.

12. Dotācijas pieprasījumu izvērtē atbildīgā iestāde, sagatavojot budžeta projekta vērtējumu.

13. Pēc atbildīgās iestādes budžeta projekta vērtējuma kapitālsabiedrība, ja nepieciešams, veic precizējumus un iesniedz atkārtoti atbildīgajai iestādei.

14. Atbildīgās iestādes – Liepājas Sporta pārvalde un Liepājas Kultūras pārvalde iesniedz kapitālsabiedrības budžeta projektus un budžeta projekta vērtējumus Liepājas Centrālās administrācijas Finanšu pārvaldē (turpmāk arī – Finanšu pārvalde) izskatīšanai un budžeta projekta vērtējuma sagatavošanai.

15. Pēc Finanšu pārvaldes vērtējuma kapitālsabiedrība, ja nepieciešams, veic precizējumus un iesniedz Finanšu pārvaldei virzīšanai uz tālāku izskatīšanu Budžeta komisijā. Vērtējot dotācijas pieprasījumus, Budžeta komisijai ir Budžeta komisijas nolikumā noteiktā kompetence, tiesības un pilnvaras.

16. Dotāciju piešķir kapitālsabiedrībai, kuras ieņēmumi no saimnieciskās darbības nav pietiekami, kapitālsabiedrības pakalpojumu sniegšanai un ar to saistīto izdevumu segšanai un kura atbilst kādam no šiem kritērijiem:

16.1. kapitālsabiedrība darbojas veselības aprūpes, kultūras un mākslas, izglītības un sporta jomās;

16.2. kapitālsabiedrība pārvalda pašvaldības īpašumus vai infrastruktūru, kas ir stratēģiski svarīga pašvaldības administratīvās teritorijas attīstībai vai pašvaldības autonomo funkciju izpildei;

16.3. kapitālsabiedrības darbības rezultātā tiek radītas preces vai sniegti pakalpojumi, kas ir stratēģiski svarīgi pašvaldības administratīvās teritorijas attīstībai, pašvaldības autonomo funkciju izpildei.

17. Dotāciju ārpus kārtas var piešķirt kapitālsabiedrībai krīzes situāciju, ārkārtēju apstākļu vai neparedzētu tirgus un ekonomisko apstākļu pārvarēšanai.

18. Dotācijas apmēru nosaka pašvaldības dome, pieņemot pašvaldības budžetu un paredzot to pašvaldības budžetā. Piešķirto dotācijas apmēru var grozīt vienlaikus ar pašvaldības budžeta grozījumiem. Par nepieciešamajiem grozījumiem (papildu dotāciju neplānotu vai plānotu izdevumu segšanai) kapitālsabiedrība informē atbildīgo iestādi, norādot visus izdevumus, kuru segšanai dotācija nav pietiekama, pamatojot to ar objektīviem apsvērumiem un aprēķiniem, kā arī, izvērtējot riskus un sekas dotācijas nepietiekamībai.

19. Budžeta līdzekļu nepietiekamības gadījumā, pašvaldība, nosakot dotācijas apmēru un kapitālsabiedrības, kurām dotācija piešķirama prioritāri, pēc iespējas ņem vērā šajā kartībā minētos metodiskos kritērijus (pielikums), kuriem ir ieteikuma raksturs.

20. Pirms katra dotācijas piešķīruma Liepājas Centrālās administrācijas Ekonomikas un stratēģiskās plānošanas nodaļa veic dotācijas izvērtējumu atbilstoši komercdarbības atbalsta kontroles jomas tiesību aktiem. Ja dotācijas piešķīrums atbilst valsts atbalsta kvalifikācijas pazīmēm, dotācija piešķirama, ievērojot valsts atbalsta kontroles jomas normatīvajos aktos noteikto kārtību vai arī pašvaldība var nepiešķirt dotāciju.

21. Kapitālsabiedrības, saskaņojot ar atbildīgās iestādes vadītāju, var veikt budžeta grozījumus starp piešķirtās dotācijas pozīcijām uzturēšanas izdevumiem, izņemot atlīdzību. Lai veiktu budžeta grozījumus, kapitālsabiedrība ne vēlāk kā līdz kārtējā gada 1. decembrim nosūta uz atbildīgās iestādes oficiālo e-adresi elektroniski parakstītu budžeta veidlapu, kurā norādīti dati par apstiprināto budžetu, izpildi uz iepriekšējā mēneša 1. datumu, budžeta grozījumi un skaidrojumi par iemesliem, kāpēc budžeta grozījumi jāveic.

22. Ja atbildīgās iestādes vadītājs piekrīt budžeta grozījumiem, tas divu nedēļu laikā pēc budžeta grozījumu saņemšanas, tos elektroniski paraksta un paziņo kapitālsabiedrībai.

23. Budžeta grozījumus attīstības izdevumiem var veikt Budžeta komisijas apstiprināto Metodisko norādījumu noteiktajā kārtībā.

# III. Dotācijas izmaksas kārtība un tās izlietošanas uzraudzība

24. Atbildīgā iestāde ir atbildīga par norēķinu veikšanu, piešķirtās dotācijas izlietojuma uzraudzību un kontroli atbilstoši pašvaldības budžetā un citos dokumentos paredzētajiem mērķiem.

25. Dotācija tiek izmaksāta saskaņā ar kapitālsabiedrības iesniegto dotācijas izmaksas grafiku, ja kapitālsabiedrība atbildīgajai iestādei ir iesniegusi visus nepieciešamos pārskatus un informāciju dotācijas uzraudzības kontroles veikšanai. Veselības nozares kapitālsabiedrībām un SIA “LIEPĀJAS ŪDENS” dotācija tiek izmaksāta pēc atskaites iesniegšanas atbilstoši faktiskajiem izdevumiem.

26. Kapitālsabiedrība ir atbildīga par dotācijas efektīvu, ekonomisku un caurskatāmu izlietošanu atbilstoši pašvaldības budžetā un citos saistošos dokumentos paredzētajiem mērķiem.

27. Kapitālsabiedrība atbildīgajai iestādei iesniedz Budžeta komisijas metodiskajos norādījumos noteikto pārskatu par piešķirtās dotācijas izlietojumu. Pārskatu iesniedz par ceturksni ne vēlāk kā mēnesi pēc attiecīgā ceturkšņa beigām.

28. Pēc pārskata saņemšanas atbildīgā iestāde izvērtē dotācijas izlietojuma atbilstību budžetā izvirzītajiem mērķiem un sasniedzamajiem rezultatīvajiem rādītājiem, ja tādi noteikti.

29. Ja no iesniegtajiem pārskatiem nav iespējams gūt patiesu un skaidru priekšstatu par dotācijas izlietojumu un tās atbilstību izvirzītajiem mērķiem, atbildīgā iestāde ir tiesīga pieprasīt no kapitālsabiedrības papildu informāciju vai precizējumus. Ja pēc to saņemšanas atbildīgā iestāde tā arī negūst pārliecību, ka dotācija ir izlietota atbilstoši paredzētajiem mērķiem, tad atbildīgā iestāde iesniedz ziņojumu Liepājas Centrālās administrācijas Kapitālsabiedrību pārvaldības uzraudzības un revīzijas daļai (turpmāk – Kapitālsabiedrību pārvaldības uzraudzības un revīzijas daļa) par konstatētajām neatbilstībām, sniedzot detalizētāku skaidrojumu situācijai un pievienojot no kapitālsabiedrības saņemtos dokumentus, uz kuru pamata ir izdarīti secinājumi par neatbilstībām.

30. Kapitālsabiedrību pārvaldības uzraudzības un revīzijas daļa, izskatot ziņojumu, ir tiesīga pieprasīt papildu informāciju no atbildīgās iestādes. Pēc visas saņemtās informācijas izvērtēšanas Kapitālsabiedrību pārvaldības uzraudzības un revīzijas daļa sniedz atzinumu atbildīgai iestādei, nepieciešamības gadījumā norādot uz vajadzību veikt pārbaudi, kuru Kapitālsabiedrību pārvaldības uzraudzības un revīzijas daļa ir tiesīga veikt pašvaldības izpilddirektora uzdevumā.

31. Pēc Kapitālsabiedrību pārvaldības uzraudzības un revīzijas daļas veiktās pārbaudes, tā sagatavo ziņojumu par pārbaudē konstatēto, sniedzot ieteikumus atbildīgās iestādes un kapitālsabiedrības savstarpējās darbības uzlabošanai, nosūtot to pašvaldības izpilddirektoram, atbildīgai iestādei un kapitāla daļu turētāja pārstāvim.

32. Ja kapitālsabiedrība nav iesniegusi atbildīgajai iestādei pārskatu par dotācijas izlietojumu, tās pienākums ir iesniegt pamatotu rakstisku skaidrojumu un pamatojuma dokumentus par pārskata neiesniegšanas iemesliem.

33. Atbildīgā iestāde, veicot piešķirtās dotācijas izlietojuma kontroli un ņemot vērā kapitālsabiedrības pārskatu vai Kapitālsabiedrību pārvaldības uzraudzības un revīzijas daļas atzinumu, var lemt par:

33.1. maksājumu apturēšanu līdz pārskata iesniegšanai;

33.2. dotācijas samazināšanu proporcionāli nepamatoti izlietotajam dotācijas apmēram;

33.3. dotācijas samazinājumu, ja konstatēts, ka kapitālsabiedrības izdevumu segšanai nav nepieciešams tik liels dotācijas apmērs;

33.4. neatbilstoši izlietotās dotācijas atgūšanu, ieturot to no nākamā maksājuma vai atlikušās maksājuma daļas, ja ir konstatēta dotācijas izlietojuma neatbilstība noteiktajiem dotācijas izlietošanas mērķiem;

33.5. rosināt izpilddirektoram vērtēt kapitālsabiedrības darbību atbilstoši kapitālsabiedrību pārvaldības jomu reglamentējošiem normatīviem aktiem – atkārtotu dotācijas izlietošanas pārskatu neiesniegšanas gadījumā vai dotācijas nepienācīgas izlietošanas gadījumā.

 34. Atbildīgā iestāde par lēmumiem, kas pieņemti saistībā ar dotācijas kontroli, informē pašvaldības izpilddirektoru.

 35. Atbildīgā iestāde iesniedz Finanšu pārvaldei kapitālsabiedrības sagatavoto atskaiti par pusgada un gada budžeta izpildi viena mēneša laikā pēc attiecīgā perioda beigām. Atskaites forma tiek noteikta Budžeta komisijas metodiskajos norādījumos par budžeta projekta izstrādes un iesniegšanas kārtību konkrētam gadam.

 36. Atbildīgā iestāde ne vēlāk kā 3 mēnešu laikā pēc kalendārā gada beigām iesniedz Liepājas Centrālās administrācijas Finanšu pārvaldei kopsavilkumu par dotācijas izlietošanu, kurā iekļauj šādu informāciju:

36.1. piešķirtās dotācijas apmērs un izlietojums (plānotā un faktiski izlietotā pašvaldības dotācija saimnieciskajā gadā);

36.2. neatbilstoši veikto izdevumu un neatgūto līdzekļu apmērs, ja dotācija izlietota neatbilstoši mērķim;

36.3. piešķirtās dotācijas atlikums (ja ir) un turpmākā rīcība ar to, pārceļot uz nākamo gadu vai atmaksājot pašvaldības budžetā;

36.4. citi būtiska informācija pēc atbildīgās iestādes ieskatiem.

37. Kopsavilkuma sagatavošanas procesā atbildīgai iestādei ir tiesības pieprasīt papildu informāciju un skaidrojumus no kapitālsabiedrības. Atbildīgā iestāde ir atbildīga par kopsavilkumā sniegtās informācijas patiesumu.

38. Kārtību, kādā tiek pieprasītas dotācijas, iesniedzamo dokumentu un pārskatu apjomu, kārtību kādā īstenojama atbildīgās iestādes un kapitālsabiedrības savstarpējā sadarbība, atgūstama nepamatoti izlietotā dotācija, kā arī citus jautājumus, ja tas nepieciešams šo noteikumu izpildei, ar iekšējiem tiesību aktiem var noteikt pašvaldības administrācija, atbilstoši savai kompetencei, tostarp atbildīgā iestāde.

# IV. Nelikumīgi izlietotās dotācijas atmaksāšanas kārtība

39. Ja, veicot dotācijas uzraudzības un kontroles pasākumus, tiek konstatēts, ka kapitālsabiedrība ir izlietojusi dotāciju neatbilstoši paredzētajam mērķim, uzskatāms, ka dotācija izlietota nelikumīgi.

40. Ja nelikumīgi izlietoto dotāciju nav iespējams ieturēt no nākamajiem kapitālsabiedrībai piešķiramās dotācijas daļas atbildīgā iestāde nosūta kapitālsabiedrībai paziņojumu par nelikumīgi izlietotās dotācijas atmaksu, kas veicama 30 dienu laikā no paziņošanas dienas.

41. Par gadījumiem, kad kapitālsabiedrība neatgriež nelikumīgi izlietoto dotāciju, atbildīgā iestāde ziņo Liepājas Centrālajai administrācijai, kura izvērtē strīda risināšanas iespējas un veic nepieciešamās darbības dotācijas atguvei. Dotācijas nelikumīga izlietošana un neiespējamība to atgūt var būt par pamatu kapitālsabiedrības turpmākas darbības un pastāvēšanas izvērtēšanai.

# V. Noslēguma jautājumi

 42. Dotācijas, kas līdz šīs kārtības spēkā stāšanas dienai tiek piešķirtas uz deleģēšanas līgumu pamata, izlietojamas šajos līgumos un Liepājas valstspilsētas pašvaldības domes 2022. gada 22. decembra noteikumos Nr.3 “Kārtība, kādā Liepājas valstspilsētas pašvaldībā tiek slēgti deleģēšanas līgumi un piešķirtas dotācijas par deleģēto pārvaldes uzdevumu veikšanu” noteiktajā kārtībā, ciktāl tie nav pretrunā augstāka spēka normatīvajiem aktiem.

 43. Dotācijas, kas tiek piešķirtas uz ilgtermiņa deleģēšanas līgumiem, kas noslēgti uz laiku ilgāku par diviem gadiem, var tikt piešķirtas un izlietotas šajos līgumos paredzētajā kārtībā, ja līgumu nosacījumi nav pretrunā augstāka spēka normatīvajiem aktiem.

|  |  |
| --- | --- |
| Priekšsēdētājs | Gunārs Ansiņš |